小孤山
作者：劉摰
朝代：宋

paragraphs: 萬山逶迤起彭澤，齊驅擁立江東隅。
水西平地曠千里，惟此一峰高且孤。
氣嚴勢峭鬰獨立，意不與彼爲朋徒。
夾水對峙寡當衆，衆色愧慘驚頑麤。
天公結融若有意，以此壯我淮甸無。
青天長劍倚千丈，碧玉大筍巍一株。
古今畫工昩好惡，峨眉鴈蕩爭爲圖。
方言訛傳楚俗鬼，立廟更以孤爲姑。
我行不暇諭父老，正是北風吹舳艫。